Iosif Rotariu, detalii despre viitorul nepotului său: „Nu a mai vrut să joace în România!”
Dorin Rotariu a revenit în România în toamna anului trecut, când a semnat cu cei de la FCSB. După doar câteva meciuri, fostul dinamovist nu s-a ridicat la așteptările patronului Gigi Becali și a fost nevoit să plece.
Despre viitorul jucătorului a vorbit Iosif Rotariu. Iată ce a transmis fostul internațional român despre nepotul său.
„Nu a mai vrut să joace în România!”
„Dorin se antrenează cu Poli Timișoara, în fiecare zi, la Timișoara. A avut ceva oferte, dar nu a mai vrut să joace în România.
(n.r. Ia în calcul să rămână la Timișoara?) Nu, exclus, are 28 de ani, în străinătate, da. Nu știu prea multe, dar sunt ceva oferte, el trebuie să aleagă.
Eu cred că sunt mai mari șanse să meargă în străinătate (n.r. decât România). Acum, când o să înceapă mercato în toată Europa, probabil se va grăbi să prindă perioada de pregătire, nu va sta el până la final”, a dezvăluit Iosif Rotariu, pentru iamsport.ro.